Toerisme-rasfonds wél onwettig – hof | Maroela Media
Die appèlhof in Bloemfontein het Woensdag in sy uitspraak verklaar dat swart ekonomiese bemagtiging (SEB) as kriterium vir die departement van toerisme se hulpfonds onwettig is. Die uitspraak, tesame met 'n kostebevel, is teen die departement gelewer.
Regter Plasket het in die hof gesê die minister van toerisme, Mmamoloko Kubayi-Ngubane, het 'n regsfout begaan en sy is nie wetlik verplig, soos sy aangevoer het, om geldelike bystand op grond van SEB-vereistes toe te ken nie.
Volgens AfriForum en Solidariteit is die uitspraak 'n oorwinning vir elkeen in die toerismesektor wat weens hul velkleur nie vir die fonds in aanmerking gekom het nie.
"Solidariteit en AfriForum het volgehou dat die virus nie sy slagoffers op grond van velkleur kies nie en dat die regering nie die reg het om volgens hierdie kriteria te kies wie hy sal help nie. Ons kon die regering se growwe uitbuiting van mense in nood net nie toelaat nie," sê Anton van der Bijl, hoof van regsake by Solidariteit.
"Die toerismesektor het swaargekry onder die regering se drakoniese inperkingsmaatreëls. As die regering dan nog teen mense wil diskrimineer op grond van hul ras, wys dit net dat die departement van toerisme sy prioriteite in orde moet kry."
Van der Bijl meen dis hoog tyd dat regeringsamptenare besef hulle kan nie maak en breek soos hulle wil nie, asook dat die belastingbetaler se geld nie onverskillig uitgegee of aangewend kan word om die ANC se ideologie te finansier nie. "Ministers en hul onderskeie departemente word ook onderwerp aan die wette van hierdie land en sal ook tot verantwoording geroep word indien hulle nie daaraan gehoor gee nie. Ons sal aanhou om as waghond op te tree en nie huiwer om hierdie onregte aan te raak nie."
Jacques Broodryk, AfriForum se veldtogbestuurder, sê die hofuitspraak stel dit duidelik dat die minister 'n fout in haar vertolking van die Rampbestuurswet gemaak het. "Dit kan wees dat die minister se regsadviseurs onbekwaam is, of dat sy presies geweet het wat sy doen en steeds gekies het om teenstrydig met die relevante wetgewing teen mense, op grond van hul velkleur, te diskrimineer."
Die uitspraak van regter Plasket vervang die vorige uitspraak wat op 6 April verlede jaar in die guns van die departement gelewer is. AfriForum en Solidariteit het teen die uitspraak geappelleer en die saak is elektronies op 25 Augustus verlede jaar aangehoor.
AfriForum Solidariteit Toerismefonds
Nou toe nou , wil jy nou meer.
Dit is belaglik dat alles in die land in die hof uit gewys moet word.
Bly oor die uitspraak, maar wat gebeur nou. Al die wit besighede wat deur die platkop minister benadeel is behoort nou bevoordeel word..
Die afgelope 27 jaar al "retaliate" die ANC-regering met alle mag teen die blanke burgers in hierdie land, maar laasgenoemdes se belastinggeld word rojaal misbruik vir hul rassistiese beleid.
Hoe op aarde kan daar gesê word sy het n fout gemaak. Dit is nie n fout nie. Dit is met opset gedoen. Die ANC doen als in hulle vermoe om die blankes met opset te na te kom. Asb.
So….wanneer gaan die regering nou aangekka word van rassisme?!. Hulle is SO gou om die deuntjie te speel as daar blankes betrokke is!..